EXCLUSIV Cine s-a înscris în competiția internă din PLUS pentru europarlamentare: Dacian Cioloș, Dragoș Tudorache, Dragoș Pîslaru, Valeriu Nicolae, Liviu Iolu, Alin Mituța, Ramona Strugariu. Ex-miniștrii Vlad Voiculescu și Anca Dragu nu s-au înscris

Dacian Cioloș, Dragoș Tudorache, Dragoș Pîslaru, Valeriu Nicolae, Liviu Iolu, Alin Mituța și Ramona Strugariu au confirmat joi pentru G4Media.ro înscrierea în cursa internă din partidul PLUS pentru desemnarea candidaților la alegerile europarlamentare.

Cioloș a declarat pentru G4Media.ro că, până la expirarea termenului de depunere a candidaturilor, în cursă s-au înscris 186 de membri PLUS.

Vlad Voiculescu și Anca Dragu, miniștri în guvernul Cioloș, au declarat pentru G4Media.ro că nu s-au înscris în cursa internă, în timp ce Raluca Prună, fost ministru al Justiției, nu a dorit să facă declarații. Oana Țoiu, fost secretar de stat la Ministerul Muncii, s-a înscris și ea în cursă, potrivit unor surse din partid.

Termenul – limită pentru înscrierea în cursa internă a fost azi, ora 12.00. PLUS a lansat pe 22 decembrie competiția la care s-a putut înscrie orice membru din cadrul formațiunii politice până pe 10 ianuarie 2019, la ora 12.00, pe o platformă online.

Ulterior, candidaturile eligibile vor fi supuse unei consultări interne la care vor lua parte toți membrii PLUS, în urma căreia se vor alege 43 de candidați, care vor fi ordonați pe listă de o Comisie de selecție independentă formată din personalități recunoscute din mediul academic, non-guvernamental și al politicilor publice, potrivit unui anunț al partidului.

Între partidul PLUS și USR au loc discuții pentru o posibilă participare pe liste comune la alegerile europarlamentare, dar liderii ambelor partide au declarat că e posibilă și o candidatură pe liste separate pentru fiecare partid.

Foto: InquamPhotos / Octav Ganea